A pályázati összeget elsősorban számítástechnikai eszköz megvásárlására kértem és nagy részét erre is költöttem el, mivel azelőtt saját laptop hiányában nehézkes volt a versenyeken való indulás - ami esetemben elsősorban történetíró pályázatokat jelent. A pályázati összegből vásárolt laptopon számos történetet írtam, amelyeknek egy részét pályázatokra adtam be. Az elnyert összeg kisebb részét szakkönyv vásárlására fordítottam.

A támogatási időszak alatt több irodalmi versenyen is indultam, amelyeken jó eredményeket értem el. Ezek között helyi, regionális és országos pályázatok is voltak. Több írásom nyomtatásban is megjelent. Ezek közül a legbüszkébb arra a pályázatra vagyok, amelyen Csukás István volt a zsűri elnöke és 2018 után 2019 decemberében is a három díjazott közé kerültem a felső tagozatosok korosztályában.

Még több pályázaton terveztem az indulást, de mivel nyolcadikos vagyok, ebben a félévben a sikeres középiskolai felvételit és a továbbtanulást tűztem ki legfontosabb célomul. Ez sikerült is, mivel felvettek a pécsi Ciszterci Rend Nagy Lajos Gimnáziumának néprajz szakára. Ez részben versenyeredményeimnek volt köszönhető, amiben nagy segítséget nyújtott ez a pályázat, amiben részt vehettem.

Több nyelvtanversenyen is részt vettem, ezek közül az országos Lotz János szövegértési és helyesírási verseny megyei fordulóján Baranya megyében 3. helyezést értem el a 2019/2020-as tanévben.

Tavasszal több olyan pályázaton is indultam, amelyeknek az eredményét még nem hirdették ki, részben a koronavírus veszélyhelyzet miatti korlátozó intézkedések következtében. Bízom benne, hogy ezeken is eredményesen szerepeltem.

A pályázatok, versenyek mellett részt vettem a Fantasztikus kéziratok éjszakája nevű rendezvényen, ahova kéziratot lehetett benyújtani, amelyet már publikált szerzők olvastak el, értékeltek, illetve javaslatot tettek, tanácsokat adtak annak folytatásához.

A megvásárolt laptopon található programok segítségével informatikai ismereteimet, képességeimet is fejleszteni tudtam.

A megvásárolt eszköz nagy segítséget jelentett számomra a digitális oktatás során is, 2020. március 16-a óta. Ennek segítségével tudtam elkészíteni feladataimat és részt venni az online tanítási órákon, ez saját eszköz hiányában nem lett volna lehetséges.